'सिर्फ टोपी पहनने से नहीं बनते अन्ना'  
अन्ना ने अपने संदेश में कहा कि मैं भी अन्ना लिखी टोपी पहनने से वे अन्ना नहीं बन जाएंगे। इसके लिए जीवन में पांच विचारों को उतारना होगा।
गांधीवादी अन्ना हजारे ने रामलीला मैदान में अपने समर्थकों को दिए संदेश में कहा कि मैं भी अन्ना लिखी टोपी पहनने से वे अन्ना नहीं बन जाएंगे, बल्कि इसके लिए जीवन में पांच विचारों को उतारना होगा।  अन्ना ने कहा, मैं देख रहा हूं कि लोग मैं भी अन्ना लिखी गांधी टोपी पहन रहे हैं। केवल इस टोपी के पहनने से आप अन्ना नहीं बन जाएंगे। यदि आप अन्ना बनना चाहते हो, तो कुछ चीजें ध्यान में रखनी होंगी।  हालांकि उन्होंने रामलीला मैदान के इस नजारे पर खुशी जताई और अपने हजारों समर्थकों से कहा, कथनी करनी में अंतर नहीं होना चाहिए, आचार और विचार साफ होने चाहिए, बलिदान की भावना हो तथा अपमान सहने की क्षमता होनी चाहिए।  पिछले 13 दिन से लोगों के बीच मैं भी अन्ना लिखी गांधी टोपी आकर्षण का केंद्र रही। रामलीला मैदान में जाने वाला करीब-करीब हर शख्स मजबूत लोकपाल विधेयक की मांग के लिए टोपी पहनकर अन्ना का समर्थन करता दिखा। रामलीला मैदान के बाहर और आसपास यह टोपी तीन रुपये से लेकर 10 रुपये तक में बिक रही थी।